Wes-Beeld - Plaaslike Gids
Johannesburg se goudstorie het aan die Wes-Rand begin. Die eerste myn was Confidence Reef en is in die 1880's in die huidige Roodepoort gesink. Die goud het net 'n jaar of wat gehou en die hoofrif is 'n paar jaar later op die plaas Langlaagte – naby wat vandag die middestad van Johannesburg is – ontdek. Uit die stowwerige myndorpie wat ontstaan het, het 'n wêreldstad ontwikkel.
Die storie oor die evolusie van die mens is selfs merkwaardiger en veel, veel ouer. In 'n landskap van vaalbruin koppies, verspreide struike en yl bome, tussen Oaktree, Hekpoort, Broederstroom en Lanseria, lê die Wieg van die Mensdom. Fossiele en klipgereedskap van miljoene jare oud is hier in 'n reeks dolomietgrotte ontdek. Dit wys dat die voorsate van die moderne mens in dié omgewing gewoon het. Dit is hier, sover bekend is, waar mense die eerste keer vuur leer gebruik het.
Die fossiel van 'n byna volledige Australopithecus africanus-skedel, van die sogenaamde Mev. Ples (of dalk Mnr. Ples), is in die 1940's in die Sterkfonteingrotte ontdek. Die gebied is in 1999 'n Wêrelderfenisgebied verklaar.
Die eerste goud in Johannesburg is aan die Wes-Rand gemyn. Foto: Lucky Maibi
Goud en uraan is die belangrikste bydraers tot dié streek se ekonomie. Western Deep is die wêreld se diepste mynskag – 3,6 km. Met behulp van moderne tegnologie word goud ook uit ou mynhope herwin.
Landbou is van groot belang en ontluikende boere word ondersteun deur mynmaatskappye sowel as die staat. Nomvula Mokonyane, die Gautengse premier, het in 2012 die vestiging van die Wes-Randse Landbou-opleidingsinstituut in Magaliesburg aangekondig.
Die toerismebedryf ontwikkel steeds, verskaf werk en maak 'n aansienlike bydrae tot die gebied se ekonomie.
Die Lanseria- internasionale lughawe bied 'n alternatief tot die groter O.R. Tambo- internasionale lughawe aan die Oos-Rand en die gebied het 'n netwerk van goeie deurpaaie sowel as sekondêre paaie.
Die Wes-Rand word deur sy eie distriksmunisipaliteit beheer en sluit Mogale City, Randfontein, Westonaria en Merafong in, maar word nietemin as deel van die Groter Johannesburg metropolitaanse gebied beskou en deel dieselfde telefoonskakelkode (011). Roodepoort en voorstede verder oos is deel van die Johannesburgse metro-munisipaliteit.
Die Walter Sisulu- Botaniese Tuin in Roodepoort word beskou as Johannesburg se beste park. Die swartkruisarend-broeipaar, Emoyeni en Thulani, is wêreldbekend weens die webkamera wat op hul nes in dié tuin gerig is. Ander, kleiner parke is Deltapark en die Emmarentia- botaniese tuin.
Die Krugersdorp-wildtuin en Leeu-en-renosterpark is gewilde reservate naby die stad waar groot en klein wild sowel as talle voëlsoorte gesien kan word.
Die gebied is bekend vir sy goeie toestande vir lugsport soos ballonvaart, sweefvlug en die vlieg van mikrovliegtuie.
Hier is ook baie geleenthede vir visvang soos by die Kloofzicht-lodge in Muldersdrift; kanovaart, stap en bergklim sowel as oopwaterswem in die Erfenismeer by die Heia Safari-landgoed in Muldersdrift. Tarlton naby Krugersdorp is 'n internasionale motorwedrenbaan.
Die Maropeng-besoekersentrum in die Wieg van die Mensdom trek jaarliks duisende besoekers. Foto: Beeld-argief
Maropeng is die Wieg van die Mensdom se bekroonde besoekersentrum van wêreldstandaard waar die hele gesin maklik 'n hele dag kan deurbring. Daar is ook 'n viersterhotel met 24 kamers en konferensiegeriewevir tot 500 mense.
Die fontein voor die Silverstar-casino in Krugersdorp. Foto: Silverstar
Silverstar-casino in Muldersdrift bied dobbelgeriewe, 'n hotel, restaurante en gereelde vertonings vir die hele gesin.
In die Joburg Promusica-teater in Roodepoort word musiekkonserte en teateropvoerings gehou en die Barnyard-restaurantteater by Cresta is bekend vir musiekvertonings.
Van voorstede soos Linden, Greenside en Melville, waar 'n mens straat-af kan drentel en kies en keur uit restaurante en koffiewinkels, tot in Kromdraai in die Wieg van die Mensdom by die bekroonde Roots in die Forum Homini-hotel – waarheen
besoekers van heinde en ver kom – daar is 'n eetplek vir elke smaak en sak.
Die standbeeld van hoofman Mogale voor die Krugersdorpse stadsaal. Foto: Amanda Roestoff
Twee kanovaarders teen sonsondergang op Emmarentiadam. Foto: Beeld-argief
Die streek bied talle geleenthede om wild van naby te sien. Foto: Amanda Roestoff
By Dirt Bronco tussen Krugersdorp en Randfontein word gereeld kwadfietsresies gehou. Foto: Amanda Roestoff
'n Warmlugballon sweef oor die Wieg van die Mensdom. Foto: Eddie Reinecke